സംസ്ഥാനത്ത് ഹോട്ടൽ ഭക്ഷണത്തിന്റെ വില കുറയ്ക്കാനാവില്ലെന്ന് ഹോട്ടൽ ആന്റ് റസ്റ്റോറൻറ് അസോസിയേഷൻ അറിയിച്ചു . ജി . എസ് . ടിയിലൂടെ ഭക്ഷണവില കുറയുമെന്ന ധനമന്ത്രിയുടെ പ്രസ്താവന തെറ്റിദ്ധരിപ്പിക്കുന്നതാണെന്നും ഹോട്ടലുടമകൾ പറഞ്ഞു . ഹോട്ടൽ ബില്ലുകളിൽ ജി . എസ് . ടി ഈടാക്കേണ്ടത് അനിവാര്യമാണെന്നാണ് ഹോട്ടൽ ആൻഡ് റസ്റ്റോറസ്റ്റ് അസോസിയേഷന്റെ നിലപാട് . ധനമന്ത്രി പറഞ്ഞതിൽ നിന്ന് വ്യത്യസ്തമായി ജൂലൈ ഒന്ന് വരെ അര ശതമാനം അനുമാന നികുതിയാണ് ഹോട്ടലുകൾ ഈടാക്കിയിരുന്നത് . എന്നാൽ ജി . എസ് . ടി വന്നതോടെ അഞ്ച് മുതൽ 18 ശതമാനം വരെയായി നികുതി കൂടി . ഇതിന് പുറമേയാണ് ഭക്ഷ്യസാധനങ്ങളുടെ വിലയിലുണ്ടായിരിക്കുന്ന വർദ്ധന . ധനമന്ത്രിയുടെ കണക്ക് അനുസരിച്ച് ജി . എസ് . ടിയ്ക്ക് മുമ്പ് 75 രൂപയുടെ ഭക്ഷണത്തിന് നികുതി ഇനത്തിൽ ഈടാക്കിയിരുന്നത് 3.45 രൂപയാണ് . അതായത് നികുതി ഒഴിവാക്കിയാൽ ഭക്ഷണത്തിൻറെ വില 71.55 രൂപ . ഇതിന്റെ കൂടെ അഞ്ച് ശതമാനം ജി . എസ് . ടി ചേർത്താൽ ഇപ്പോഴും നൽകേണ്ടത് 75 രൂപ മാത്രം . എന്നാൽ ഇത് ശരിയല്ലെന്നാണ് ഹോട്ടലുടമകളുടെ നിലപാട് . 75 രൂപയുടെ ഭക്ഷണത്തിന് 38 പൈസ മാത്രമായിരുന്നു നികുതി . ഹൈക്കോടതി വിധി അനുസരിച്ച് സേവന നികുതി ഈടാക്കിയിരുന്നുമില്ല . അതുകൊണ്ട് തന്നെ വില കുറയ്ക്കാതെ ജി . എസ് . ടി ഈടാക്കി മുന്നോട്ട് പോകാനാണ് ഹോട്ടലുടമകളുടെ തീരുമാനം . ചുരുക്കത്തിൽ സർക്കാർ ഇടപെട്ടില്ലെങ്കിൽ ധനമന്ത്രി പറഞ്ഞ ചരക്ക് സേവന നികുതിയുടെ ഒരു ആനുകൂല്യവും ജനങ്ങൾക്ക് ലഭിക്കില്ലെന്ന് സാരം .